Simon Kollerup (S), 2022-03-01:
Tusind tak for det, og tak for mange gode taler.
Jeg tror, der er mange, der kan genkende den her følelse af, at der er hverdagsting, som virker små, og som virker helt naturlige for os hver især.
Jeg tænker i hvert fald selv ikke ret meget over det, når jeg tænder for fjernsynet, eller når jeg logger på min netbank, eller hvis jeg er ude at shoppe på hjemmesider på internettet.
Det er privilegeret at have det sådan: at kunne se, at kunne høre, at have førlighed og sanser i behold.
For dem kan små hverdagsting blive til store udfordringer.
Det har heldigvis ændret sig gradvist med tiden, og i dag kan vi gøre vilkårene for livet mere lige.
Vi kan skabe mere lige muligheder i Danmark, og derfor skal vi naturligvis arbejde for lige præcis det.
Det skal vi gøre på en fornuftig og en klog, afbalanceret og ordentlig måde.
Selvfølgelig skal vi det.
Men mit mål vil altid være at skabe så lige muligheder som muligt for så mange som muligt.
Og nu har EU vedtaget et direktiv, som fastsætter tilgængelighedskrav til mange udvalgte produkter og tjenester.
Det kan både være en fysisk indretning, men det kan også være tilgængelighed på nettet.
Det er ikke en revolution, hvad vi er vidne til her, men det er et stort skridt i den rigtige retning.
Og det kan, for bare at nævne et eksempel, betyde, at din netbank skal være tilgængelig på flere forskellige måder, hvor du kan bruge høre- og følesansen til at tilgå din netbank, hvis du er blind.
Formålet er jo, at produkter og tjenester skal være lettere at bruge for borgere med handicap og med andre funktionelle begrænsninger.
Det gør det dels nemmere for alle personer i EU, som har et handicap, og dels gør det det også lettere for virksomhederne at efterleve de her krav.
For når hele EU's indre marked skal efterleve kravene, er der klare og lige vilkår for virksomhederne i konkurrence med hinanden.
Og derfor er det også fornuftigt, at der er en overgangsordning i det her lovforslag.
Der vil f.eks. være undtagelsesmuligheder, hvis det er for dyrt at efterleve tilgængelighedskravene.
Mange har nævnt de små bøger og e-bøgerne – udgaver, der skal være tilgængelige på nettet.
Virksomheder skal ikke være forpligtet til at overholde tilgængelighedskravene, hvis overholdelsen af kravene er uforholdsmæssig dyr for dem.
Og så er der virksomheder, som har højst ti ansatte, og som i det hele taget er undtaget fra det her.
Det er af samme årsag, at det lovforslag, vi behandler i dag, ikke går længere, end direktivet går, og selv om direktivet først skal være implementeret senest den 28. juni i år, får det altså først virkning 3 år senere.
Og det vil sige, at danske virksomheder skal leve op til kravene far den 28. juni 2025.
Altså er der en rimelig lang omstillingsperiode.
Den omstillingsperiode skal vi bruge klogt og hjælpsomt.
Vi skal sørge for, at der igangsættes en grundig vejledningsindsats, så både myndigheder og erhvervsliv ved, hvordan reglerne i det helt praktiske vil være udformet og indrettet.
Og vi vil selvfølgelig sørge for, at erhvervslivet også bliver involveret i den proces.
Så har jeg hørt ønskerne om at have en grundig udvalgsbehandling også på det her lovforslag, og det synes jeg er en rigtig god idé.
Jeg hører også Folketinget være delt i den retning, at der blandt nogle partier er ønsker om at gå længere end direktivet og fjerne undtagelsesmulighederne i et vist omfang, og at der er andre partier, der er optaget af, at byrderne ikke må blive for store og ikke skal vokse herfra.
Jeg vil sige det på den måde, at vi jo mener, at vi har ramt den rigtige balance med lovforslaget her, hvor byrder og initiativer går i balance, og hvor der er en balanceret tilgang til det hele.
Og derfor håber regeringen på en god udvalgsbehandling og på, at vi kan blive enige om at vedtage det her lovforslag i bred enighed i Folketinget.